Opština Mladenovac podržava i pridružuje se projektu ***TeRRIFFICA***

**GRAĐANI UKLJUČENI U BORBU PROTIV KLIMATSKIH PROMENA U NAŠEM OKRUŽENJU**

Suočavanje sa posledicama klimatskih promena postaje nužnost i u našoj sredini. Zime postaju oštrije, leta toplija, a efekti ovih promena postaju vidljivi u našem svakodnevnom životu. Iako je ova priča još pre neku godinu delovala kao pretnja koja dopire iz velike daljine, neophodnost da se naš grad i naši životi u njemu adaptiraju na klimu koja se sve brže menja postaje prioritetno pitanje.

Međunarodni projekt ***TeRRIFFICA*,**na kome je Centar za promociju nauke jedan od partnera, analizira uticaj i predlaže novi model posvećen smanjenju štetnih uticaja klimatskih promena. Cilj projekta *TeRRIFICA* je sveobuhvatno integrisanje podataka, istraživanja i akcija, kako bi se stvorio opšti pregled stanja u nekim delovima Evrope, a jedna od tih tačaka je i Beograd. Svestrani pristupi koji udružuju najširi krug građana, lokalne aktiviste, istraživače, donosioce odluka i druge angažovane pojedince imaju za cilj da pruže sveobuhvatne smernice za dalju borbu protiv klimatskih promena, prilagođavanje izmenjenim okolnostima i predviđanje budućih dešavanja.

Kao jedan od inovativnih načina da se što više ljudi uključi u traženje rešenja za izazove koje klimatske promene nose pojavljuje se koncept **građanskih naučnih istraživanja** (**eng. *Citizen Science***), koji znači da javnost zajedno sa naučnicima adresira određeni problem kroz prikupljanje i analiziranje podataka, interpretaciju rezultata, ali i razvoj novih tehnologija i osmišljenih akcija delovanja.

**KLIMATSKA AKCIJA U BEOGRADU, NA NAŠOJ OPŠTINI**

Pozivamo Vas da se registrujete i na [interaktivnoj mapi](http://belgrade.terrifica.eu/login.php?tomap=yes) , koja sadrži različite kategorije klimatskih promena označite određenu lokaciju uz obrazloženje zašto se odlučujete da ukažete na to mesto kao dobro ili loše.

Brojna iskustva i mišljenja građana, tamo gde klimatske promene u lokalnoj sredini postaju opipljive, na ovaj način doprineće objedinjavanju podataka, istraživanja i aktivnosti, kako bi se pripremio opšti presek stanja uslovljenog klimatskim promenama. Kroz akciju „Rashladi grad!“, koja je usmerena upravo na motivaciju i uključenje građana, neki od Beograđana ozbiljno su doživeli svoju ulogu naučnih istraživača i ukazali na niz problema u gradu.

Budi i ti aktivan građanin!

.\* \* \*.

Potaknuti akcijom i kampanjom, građani Beograda naveli su i vrlo konstruktivne predloge kako da se situacija reši - dodatnom sadnjom drveća, ozelenjavanjem i uređenjem zelenih površina, izgradnjom zasena putem umetničkih instalacija i zelenila, izgradnjom javnih česama i prikladnijih autobuskih stajališta, sankcionisanjem nelegalnih ispusta otpadnih voda ili postavljanjem mobilnu zaštitu od poplava, modernizovananim sistemom grejanja, zabranom paljenja smeća, uklanjanjem deponija, rešavanjem pitanja klizišta…

Poruka da svaki građanin može da doprinese klimatskoj akciji i poboljšanju uslova u gradu u kome živi ostaje ključna tokom ove godine, a građani Beograda pozvani su da sarađuju sa naučnicima i donosiocima odluka i daju svoj doprinos usporenju klimatskih promena i brizi o životnoj sredini.

**Uvid u dosadašnje rezultate mapiranja i druge informacije o projektu dostupne su na**: <http://belgrade.terrifica.eu/>